runetrust/blame-folketinget-dk huggingface dataset:
Lotte Rod (RV), 2025-09-09:
Ja, det var jo det, jeg prøvede at sige på en lidt sødere måde, altså at regeringen bare bruger en hel masse penge her sådan lidt i panik før lukketid.
Jeg er bare ked af, at man ikke bruger dem med lidt mere retning på.
Man kunne jo med de her penge have taget de første skridt hen imod faktisk at skabe den grønne omstilling på 5 år.
Man kunne reelt have investeret i kvaliteten i børnehaverne, hvis man havde prioriteret, at der skulle være uddannede pædagoger.
Derfor er min opfordring til regeringen bare: Når vi nu bruger så mange penge, så lad os bruge dem klogt.
Peter Kofod (DF), 2025-09-09:
Ordføreren brugte jo en del af sin tale og sine svar på spørgsmålene på at tale om børnefattigdom og ulighed, og at vi alle sammen skulle have nogle muligheder.
Derfor kan jeg ikke forstå, at Radikale Venstre vil lade prisen på oksekød stige.
Noget af det, der jo driver ulighed og fattigdom, er, når folk ikke har råd til at fylde indkøbskurven, og når man ikke har råd til at give sine børn mad.
Det ville være det værste, tror jeg, der kunne overgå både ordføreren og mig selv som forældre, hvis man ikke havde råd til at give sit barn ordentlig mad.
Så hvorfor er det, Radikale Venstre i en situation, hvor priserne er stukket fuldstændig af, synes, at vi skal understøtte det ved i øvrigt at lægge nogle flere afgifter på noget af det, som folk har svært ved at få råd til?
Lotte Rod (RV), 2025-09-09:
Tak, fordi ordføreren spørger.
Vi skal i det her land spise mindre oksekød, for det er en af de ting, vi bruger penge på, som forurener allermest.
Vi betaler jo langtfra for den forurening, der faktisk er.
Sådan er det jo med afgifter.
Det er jo nødt til at være sådan, at når du står nede i supermarkedet og skal vælge, kan du mærke det nok til, at du tænker: Okay, så laver jeg noget andet i stedet for.
Derfor er en vigtig del af vores forslag, at grønt og frugt – altså det, der er sundt, det, der er grønt – skal være billigere, så det er billigere for familierne at vælge det.
Dennis Flydtkjær (DD), 2025-09-09:
Tak for ordet.
Og tak for talen.
Jeg er faktisk meget enig i meget af kritikken af regeringen i forhold til den manglende retning, kan man sige, i finanslovsforslaget.
Så kan man være uenige om, hvad retningen skal være, men der er i hvert fald ikke ret meget retning i det, der er lagt frem.
Det, jeg vil spørge ind til, er jo den der nyskabte interesse fra hr. Benny Engelbrecht i, hvad Radikale er enige med de blå partier om, og om det ikke er sådan en lidt spøjs tankegang.
For hvis nu man vendte den om, kunne man spørge Radikale, om de er enige med Socialdemokraterne i Arnepensionen eller tidlig pension.
Altså, mig bekendt vil Radikale gerne afskaffe det, og Socialdemokraterne vil gerne beholde det, så man skulle måske kigge lidt på sin egen blok for at se, om man kunne finde nogle sprækker i samarbejdet.
Så kan ordføreren ikke bare bekræfte, at man ser meget anderledes på tilbagetrækningsordninger i forhold til den regering, man i hvert fald tidligere har støttet?
Hans Andersen (V), 2025-09-09:
Når vi letter afgifter for at gøre det billigere samlet set for 9 mia. kr. i de kommende år plus den skattereform, der bliver implementeret næste år, så synes jeg, at det er et langt og godt skridt.
Så er der jo ikke kun tale om investering i forsvar, altså i nye kampvogne; så er der sådan set også tale om, at vi også ansætter mennesker i forsvaret til at sikre, at det kan lade sig gøre.
For det hjælper jo ikke kun at købe og investere i nye kampvogne, hvis der ikke er nogen til at køre dem.
Så det er både-og.
Per Larsen (KF), 2025-09-09:
Vi har jo kunnet følge lidt med i, hvordan det her finanslovsudspil er blevet til.
Altså, vi kunne se, at Moderaterne med deres mandater fik reduceret bogmomsen, og at Venstre, kan vi forstå, har fået mulighed for at få reduceret bland selv-slik med 26 kr. kiloet.
Men de der slikafgifter synes jeg godt man kan diskutere hvor fornuftige er.
Så det er jo mange penge, det handler om.
Det regnestykke synes jeg ikke hænger helt sammen, når man bryster sig af, at der vil tilbageføres masser af penge til borgerne.
Hans Andersen (V), 2025-09-09:
Jeg synes bestemt, at det finanslovsforslag, vi drøfter i dag, indeholder rigtig, rigtig gode ting, altså en elafgift, der bliver banket i bund, en fjernelse af nogle afgifter, som jeg også tænker Konservative vil være tilhængere af at vi fjerner, altså alt det bureaukrati, som små og mellemstore erhvervsdrivende har i forbindelse med chokoladeafgiften.
Det tænker jeg også de Konservative vil støtte op omkring.
Så jeg tænker sådan set, at det kan vi måske godt finde fælles fodslag på, og så er spørgsmålet: Kan vi så også gøre det endnu billigere at være familien Danmark?
Det kræver jo så også, at Konservative møder op i forhandlingslokalet.
Vi håber da på, at Konservative møder op og også har den grundlæggende holdning, at det skal være billigere at være dansker.
Per Larsen (KF), 2025-09-09:
Tak for det.
Det er jo ikke sådan, at vi er i økonomisk krise.
Pengene vælter ind i kassen; det kan man lige så godt erkende.
Kunne Venstre i nær fremtid godt kigge på nogle yderligere skattelettelser?
Det kunne jo være selskabsskatten, det kunne være personskatten, og det kunne i det hele taget være nogle af de ting, som tynger i hverdagen.
Kunne Venstre være med på at nedsætte skatterne ret tidligt i næste valgperiode?
Hans Andersen (V), 2025-09-09:
Jeg er meget enig med økonomiministeren i, at når vi skal lave og arbejde med en økonomisk plan, er vi åbne over for at drøfte selskabsskattelettelser og ikke mindst også at fjerne byrderne på vores erhvervsliv.
Altså, hvad det fylder i omfang i hverdagen for små og mellemstore og også store virksomheder, er enormt, og vi er nødt til at gøre op med de byrder, der i dag er pålagt vores erhvervsliv.
Lotte Rod (RV), 2025-09-09:
Hvorfor har Venstre valgt at lette afgifterne på chokolade og kaffe?
Hvorfor har man ikke gjort sig lidt mere umage og sat lidt mere retning på, hvad man vil, og brugt afgifterne til det, så det, der er grønt, bliver billigere, og det, der forurener, bliver dyrere?
Hans Andersen (V), 2025-09-09:
Afgift på chokolade og dermed også sukkervarer og kaffe er enormt bureaukratisk.
Jeg har besøgt en bager, og det er enormt bureaukratisk.
Man kan sige, at vi skulle have gjort det for længe siden.
Nu gør vi det, og det har en virkning her og nu.
Fra 2026 bliver det altså billigere, og så fjerner vi bureaukrati i den helt store målestok for små og mellemstore virksomheder i Danmark.
Det glæder jeg mig over, for som jeg lige sagde til den konservative ordfører, skal vi fjerne byrder derude.
Det er det, der gør en forskel i forhold til at sikre, at der også er et erhvervsliv, når vi kommer længere frem.
Det er et af svarene.
Lotte Rod (RV), 2025-09-09:
Jo, men kunne man ikke godt have sat lidt mere retning på?
Altså, kunne man ikke godt have villet lidt mere i Venstre?
Derfor er mit spørgsmål bare igen: Skal vi ikke bruge afgifterne til, at det, der er grønt, bliver billigere, og det, der forurener, bliver dyrere, i stedet for at lave lidt småtteri, som Venstre gør her?
Hans Andersen (V), 2025-09-09:
Altså, jeg synes jo ikke, at afgiftslettelser på over 2 mia. kr. er småtteri.
Jeg er helt overbevist om, at dem, der har stået og står med bureaukratiet i dag, er glade for den lettelse, vi nu sikrer dem.
Det er jo erhvervslivet, vi her taler om.
Og så er jeg af den opfattelse, at det ikke gør en stor forskel i forhold til danskernes sundhed helt generelt, at vi nu letter afgifterne på chokolade og kaffe.
Jeg tænker sådan set, at danskerne selv kan træffe det valg.
Lars Boje Mathiesen (BP), 2025-09-09:
Nu har jeg hørt ordførerne både fra Venstre og Socialdemokratiet sige: Jamen de her stigende fødevarepriser er på grund af uroligheder i udlandet, og det kan vi ikke gøre noget ved.
Ordføreren siger selv, at en pakke oksekød på 400 g nu koster, var det 60 kr.?
Kan ordføreren så ikke bare lige forklare danskerne, hvorfor man kan køre lige over grænsen ned i Fleggaard og Fakta og købe nøjagtig den samme pakke til 35 kr.?
Ole Birk Olesen (LA), 2025-09-09:
Jamen det er jo ikke investeringer, vi taler om.
Det er ikke indkøb af nye kampfly, det er ikke indkøb af nye skibe til flåden.
Det er forbrug, som bare pøser ud, og som er dobbelt så stort, som dengang hr. Anders Fogh Rasmussen sagde, at pengene fosser ud af statskassen.
Hvorfor bruger man så mange penge, når man i stedet kunne lette skatten?
Dengang i VLAK-tiden, hvor vi havde et lille råderum, brugte vi 44 pct. på at lette skatten.
Den her regering har kun afsat 6 pct. af råderummet til at lette skatten.
Det er da ikke godt nok, hr. Hans Andersen.
Hans Andersen (V), 2025-09-09:
Nu er jeg jo ikke inde i regnemaskinen hos Fleggaard.
Det er klart, og det er også derfor, vi har meget grænsehandel.
Det er et slagtilbud.
Og så er jeg jo klar over, og det tror jeg også ordføreren er, at der er forskel på momsen i Danmark og i Tyskland, og det er vel en del af forklaringen.
Benny Engelbrecht (S), 2025-09-09:
Lad mig lige først svare på det temmelig trælse, som hr. Kristian Skibby rigtigt påpeger, nemlig at bridgeklubber og andet bliver pålagt en moms.
Det er kommet til os ude fra, og det er selvfølgelig irriterende.
Men noget, jeg ikke nåede at omtale i min tale, er så det fradrag, der ligger på lige præcis det område.
Det er nok den bedst tænkelige løsning, vi har lige nu, og det er en del af finanslovforslaget.
Så må vi jo se, om hr Kristian Skibbys parti vil være med til at støtte det, som kan gøre det lidt lettere at være dansker.
Dennis Flydtkjær (DD), 2025-09-09:
Tak for ordet.
Tak for talen og også tak for at sætte fokus på de stigende fødevarepriser derude.
Jeg tror, der er rigtig mange, der har svært ved at få enderne til at nå sammen.
Derfor et det jo, kan man sige, meget naturligt, at det skal være billigere at være dansker og tro på, at man får sænket elafgiften.
Og det er også lige den, jeg vil spørge ind til, for hvorfor er det kun i 2 år?
Vi er enige om, at det skal være billigere at være dansker, men om 2 år skal det igen være dyrere at være dansker.
Man skal jo også lige tænke på, at den her afgiftslettelse kommer på baggrund af en masse stigninger, altså en flyafgift, en højere dieselafgift, en kilometerafgift på lastbiler, en CO 2 -afgift på fiskeriet osv.
Det er alt sammen afgifter, som gør, at forbrugerpriserne stiger.
Der er jo kun forbrugerne til at betale regningen, så når man nu siger, at det skal være billigere at være dansker, kunne man så ikke holde nogle af de stigninger tilbage?
Og hvad mener Venstre der skal ske om 2 år med elafgiften?
Skal det så være dyrere at være dansker om 2 år?
Hans Andersen (V), 2025-09-09:
Næste år banker vi elafgiften i bund, vi leverer historisk store skattelettelser til familien Danmark, og vi fjerner nu også afgifterne på en række varer, som er steget rigtig meget i pris.
Så det er rigtigt, at det, vi har sagt, er, at vi bakker elafgiften ned i 2026 og 2027.
Det ser vi også frem til at drøfte med Danmarksdemokraterne.
Vi er i Venstre optaget af at gøre det billigere at være dansker, at gøre det billigere for familien Danmark, og vi mener sådan set, at vi har taget et rigtig vigtigt skridt i forhold til at sige, at nu banker vi elafgiften ned næste år og i 2027.
Dennis Flydtkjær (DD), 2025-09-09:
Det kan jo lyde fint, at man skal kigge på elafgiften, og at man skal fortsætte drøftelsen i efteråret.
Nu er det sådan, at det her er et finanslovsforslag, som sikkert skal scannes igennem hen i december måned, altså efter efteråret.
Så det giver jo slet ikke mening, at det, inden vi skal vedtage det her finanslovsforslag, hvor Venstre siger, at det kun skal vare i 2 år, så skal være dyrere at være dansker.
Men inden da skal man altså lige finde ud af, om det skal være permanent, så hvorfor kan man ikke bare foreslå, at det skal være permanent?
Og hvad er holdningen til, at man måske skruer nogle af alle de stigninger tilbage, som man har indført?
Hans Andersen (V), 2025-09-09:
Vi gør det bestemt ikke dyrere at være dansker, vi gør det billigere at være dansker.
Det kan familien Danmark se frem til i 2026, hvor de får væsentlige skattelettelser.
De får en afgiftslettelse på el, der er markant.
Det er 4.000 kr. pr. familie med to børn i ejerbolig.
Det er en væsentlig afgiftslettelse.
Så vil vi gerne diskutere, også med Danmarksdemokraterne, hvordan vi håndterer den samlede økonomiske plan i 2028, men her og nu tror jeg, det handler om, hvordan det ser ud i 2026.
Sigurd Agersnap (SF), 2025-09-09:
Tak for ordet.
Venstres formand har jo flere gange sagt, at man fører blå politik i et rødt Folketing, og det er i hvert fald også min oplevelse af det, og det vil jeg jo bare sige tillykke til Venstre med.
Kan ordføreren sige, hvad det er i den her finanslov, der er de flotteste blå resultater?
Hans Andersen (V), 2025-09-09:
Vi er sådan set optaget af at se det her i en helhed.
Vi er optaget af at sikre, at det bliver billigere at være familien Danmark, men jo også bedre.
Lad os nu bare tage børneområdet.
Der gør vi det billigere at få passet børnene, men vi investerer sådan set også i, at kvaliteten kan blive endnu bedre.
Det er sådan set en rigtig, rigtig fin balance.
Vi investerer også massivt i vores forsvar – det glæder vi os også over.
Og så glæder vi os over, at de historisk store skattelettelser, vi har aftalt i den her regering, faktisk også bliver til virkelighed og implementeret til næste år.
Så det er et meget, meget godt finanslovsforslag.
Sigurd Agersnap (SF), 2025-09-09:
Så fik ordføreren jo sagt, at SF vil gøre det 50.000 kr. dyrere at være en almindelig dansk familie.
Det stammer jo fra et anonymt spørgsmål, som nogle har stillet til Finansministeriet om en politik, som ikke er SF's.
Så det er lidt mærkeligt, at ordføreren bliver ved med at gentage den løgn fra Venstres side i stedet for ligesom at anerkende, at der er en uenighed i politik om, hvad man vil prioritere pengene på.
Er det flere skattelettelser, eller er det mere velfærd?
Anerkender ordføreren ikke bare, at SF og Venstre ser forskelligt på det, og at ingen vil hæve prisen med 50.000 kr.?
Hans Andersen (V), 2025-09-09:
Jeg anerkender bestemt, at der er forskel på SF's skattepolitik og Venstres skattepolitik.
Det, SF har foreslået, gør det markant dyrere.
SF foreslår jo, at rulle de personskattelettelser, som vi har leveret, tilbage.
Det handler jo både om hævelse af topskattegrænsen og om beskæftigelsesfradraget, så der er mange ting her, hvor forskellen er kæmpestor mellem SF og Venstre.
Men det synes jeg sådan set er udmærket, for så kan man jo se, der er forskel på Venstre og SF, og det glæder mig.
Ole Birk Olesen (LA), 2025-09-09:
Jeg synes jo, at der skal gøres mere for at lette danskernes økonomi.
Men når Venstre forholder sig til det, lyder det fra Venstres ledelse: Det er de største skattelettelser i 10 år, vi giver under den her regering.
Hr. Hans Andersen kalder det for historisk store skattelettelser, men begge dele er forkert.
Hvis vi går tilbage til tiden, hvor vi var sammen i regering, i VLAK-tiden, der lettede vi skatter og afgifter for 17 mia. kr.
Den her regering har indtil videre kun besluttet skatte- og afgiftslettelser for 8 mia. kr.
Selv med de nye, der kommer, vil det ikke nå op på de 17 mia. kr.
Det er derfor, jeg siger, at det er for lidt.
Når det kunne lade sig gøre for en regering med det lille råderum, som VLAK-regeringen havde, at lette skatterne og afgifterne mere, end den her regering kan med det store råderum, den har, så er det da for lidt, hr. Hans Andersen.
Hans Andersen (V), 2025-09-09:
Jeg er meget tilfreds med, at vi har lavet en personskattereform, der letter skatten på at gå på arbejde, og at vi også nu med finanslovsforslaget kan sikre, at det bliver billigere helt generelt at være familien Danmark; i øvrigt i en tid, som er svær at sammenligne med 2016 og 2017, fordi vi sådan set også skal håndtere andre udfordringer, som er massive – altså vores sikkerhed, vores forsvar.
Så vi skal sådan balancere, og der mener jeg sådan set at vi gør det rigtig godt.
Vi gør det både billigere at være dansker, men vi investerer sådan set også massivt i vores forsvar.
Det sidste var vi vist ikke så gode til i VLAK-regeringen.
Kim Edberg Andersen (DD), 2025-09-09:
Tak for det, og tak til ordføreren.
Så tak til Venstre for det, det er vi glade for, og hvis der er nogen, der ved, at der er nogen på vej herop, så bare sige til dem, at de skal tage til Kairo, for der har Venstre sørget for, at de kan blive faglært – tak for det.
Det er valgår, og jeg vil godt hjælpe Venstre, og jeg har tænkt på, at et godt slogan kunne være: Venstre ved man hvor man har, og vi gør, som Mette siger!
Jeg er ikke sikker på, at det ville give så mange vælgere, men det er i hvert fald ærligt.
Og så tænker jeg på, om ordføreren sagde noget, der var ærligt, i sin tale, og det gjorde han faktisk, for han sagde: Det er blevet dyrere at være dansker de sidste år.
For lige siden Venstre er kommet i regering, har man sørget for, at det er blevet dyrere at være dansker, og fakta er jo, at selv med det, man gør nu, er det stadig væk dyrere at gå ned og købe oksekød – det har Venstre nemlig sørget for.
Til gengæld får jeg billige bøger.
Men hvorfor er det, at det har været magtpåliggende for Venstre at sørge for, at CO 2 -afgiften gør, at vores studerende i Nordjylland skal betale mere for at tage toget ned til deres uddannelser?
Hvorfor har det været magtpåliggende for Venstre at sikre sammen med Mette Frederiksen?
Hans Andersen (V), 2025-09-09:
Vi har været optaget af at sikre, at hele familien Danmark sådan set næste år får et bedre råderum og får bedre mulighed for også at handle dagligvarer.
For det er rigtigt, at dagligvarerne er steget; det kan vi ikke komme uden om.
Hvad gør vi så?
Ja, vi handler konkret på det.
Vi prøver at hjælpe mennesker med deres bekymringer.
Det er sådan set det, vi gør i regeringen, og det kunne vi da håbe på at Danmarksdemokraterne ville støtte op om, så de måske ville handle lidt mere og samarbejde lidt mere med regeringen frem for bare at holde de her skåltaler, som så også bliver holdt i dag.
Og jeg trækker på smilebåndet, for de mere morsomme, men de skaber jo ikke en billigere levevej.
Kim Edberg Andersen (DD), 2025-09-09:
Det kan godt være, at det er morsomt at lave en kokkeskole i Kairo, men det var nu engang Venstres idé, og det var Venstres ordfører, der stod og skamroste det fra talerstolen.
I Danmarksdemokraterne vil vi meget gerne være konstruktive og gøre det billigere at være dansker
, men ikke ligesom i Venstre, hvor man siger ét og gør noget andet.
Det vidste vi jo allerede ved valget; der sagde Venstre jo også noget og gjorde så noget helt andet.
Det tror jeg også godt at folk kan huske.
Men jeg fik ikke svar på spørgsmålet.
Hvorfor har det været magtpåliggende for Venstre at sørge for, at når man skal tage toget fra Hjørring til Aalborg for at få en uddannelse, så skal det være dyrere?
Hvorfor er det, at Venstre har sørget for det?
For det er det, Venstre har sørget for.
Det her er helt lavpraktisk politik.
Hvorfor?
Hans Andersen (V), 2025-09-09:
Vi har jo faktisk i den her regering gjort det muligt, at unge mennesker faktisk også kan tage bilen til uddannelse, og det tænker jeg bestemt at mange unge mennesker, også i Nordjylland, er glade for, altså at de allerede som 17-årige nu også kan benytte sig af at tage bilen, når de skal bevæge sig ud i forhold til uddannelse.
Det glæder jeg mig over.
Det er da et tiltag, om jeg også tænker at ordføreren vil være glad for.
Benny Engelbrecht (S), 2025-09-09:
Jeg studsede lige lidt over her tidligere i debatten, at hr. Per Larsen fra De Konservative sådan skosede Venstres ordfører en lille smule for afgiftslettelsen, når det handlede om chokolade.
Det studsede jeg meget over, fordi De Konservative jo selv fremlagde en 2030-plan forud for sidste folketingsvalg, hvori der også var punktafgiftslettelser – det er bl.a. kaffeafgiften – med.
De havde så valgt is og ikke chokolade, som jeg husker det, men det var jo nok, fordi det var en betydelig mindre afgiftslettelse end den, som den nuværende regering og vores regeringssamarbejdspartner Venstre lægger op til.
Så jeg vil egentlig bare høre, om Venstres ordfører har en refleksion over De Konservatives sådan lidt mærkelige måde at tage dette i øvrigt udmærkede initiativ ned på.
Hans Andersen (V), 2025-09-09:
Jeg undrede mig også over det, for jeg tænkte, at når Det Konservative Folkeparti tilsyneladende er modstander af afgiftslettelser og af at hjælpe et erhvervsliv, som bøvler med det her i hverdagen – og det gør de virkelig derude – så er det bureaukrati af værste skuffe.
Jeg tænker, at nu har vi i regeringen foreslået over 2 mia. kr. i afgiftslettelser.
Altså, de erhvervsdrivende, jeg taler med, der arbejder inden for det her felt, ser frem til, at en finanslov bliver vedtaget så snart som muligt, og der håber jeg da også, at Det Konservative Folkeparti vil støtte op.
Men det tænker jeg at De Konservative nok skal nå, inden forhandlingerne kommer i gang, altså at De Konservative også vil støtte op om det.
Karin Gaardsted (S), 2025-09-09:
Tak for det, og tak for talen.
Jeg vil gerne spørge ordføreren, om han kan fortælle, hvem der er Danmarksdemokraternes statsministerkandidat frem til næste valg.
Dennis Flydtkjær (DD), 2025-09-09:
Det er nogle lidt forudsigelige spørgsmål, men tak for det.
Altså, for Danmarksdemokraterne kommer det an på politik, altså hvad vi vil gøre for danskerne.
Derfor er vi kommet med de her 50 punkter, vi vil gennemføre sammen med de andre borgerlige partier på 100 dage.
Det kan jo lyde spøjst, men for Socialdemokratiet handler det om, at man bare skal have Mette Frederiksen i statsministerstolen.
Spørger man Lars Løkke Rasmussen, vil jeg gætte på at det nok er det samme svar; det handler bare om ham selv i stedet for.
Men hvem peger Venstre f.eks. på?
For os kommer det an på politikken, og det burde det jo sådan set gøre for os alle sammen.
Det er ikke personen; det er ikke, hvem det er, der skal sidde i ministerbilen.
Venstre har ligesom vist, at det er det, det kommer an på.
Karin Gaardsted (S), 2025-09-09:
Tak for det.
Jeg fik jo selvfølgelig ikke rigtig noget svar.
De Konservative har jo meldt ud, at de peger på Troels Lund Poulsen.
Hvad tænker Danmarksdemokraterne egentlig om det?
Ole Birk Olesen (LA), 2025-09-09:
Vi ønsker at sænke udviklingsbistanden betragteligt, fordi vi simpelt hen ikke tror på, at den udvikler.
Vi tror ikke på, at lande udvikler sig, fordi de får bistand fra andre lande.
Det er ikke sådan, vi har udviklet os, det er ikke sådan, den rige del af verden har udviklet sig, altså ved at få bistand fra andre lande.
Derfor ønsker vi at sænke beløbet betragteligt og at målrette pengene, ikke til udviklingsbistand, men til nød- og katastrofehjælp.
Men nej, vi er ikke villige til at gå så langt, at vi helt fjerner den eller putter det hele over på en frivillig ordning.
Hans Andersen (V), 2025-09-09:
Jeg synes, at det regeringsgrundlag, vi skrev for år tilbage nu, er rigtig godt, solidt, og vi har leveret en lang række resultater, også borgerlige resultater, som tidligere rent borgerlige regeringer måske ville være misundelige over at se på listen.
Så synes jeg også bare, at vi bliver nødt til at se, hvad det er, der foregår i verden omkring os.
Vi er nødt til at stå sammen i Europa.
Det vil vi i Venstre i hvert fald gerne støtte op om – det tænker jeg måske også er klogt at Dansk Folkeparti gør.
Lars Boje Mathiesen (BP), 2025-09-09:
Absolut.
Den høje moms er en del af forklaringen.
Transportafgifter, som man vil pålægge erhvervslivet ude i fremtiden, dieselafgifter og alle mulige andre ting påvirker det også.
Den her hetz mod landbruget, som man har ført i dansk politik i et stykke tid, har også påvirkning.
Så var det ikke en idé at gå i gang med at sænke momsen på fødevarer?
Vi hører konstant den her forklaring inde fra ministerierne om, at det tager mange år og det ene og det andet.
Men det skal man da ikke politisk acceptere.
Så siger I: Jamen så må vi lave systemet, så det kan træde i kraft hurtigt.
Og det er jo ikke nogen undskyldning for ikke at gå i gang med det samme.